90. schôdza NR SR - 13.deň - B. popoludní
Dátum: 2023-05-23
Poslanec: Lehotský, Tomáš (SaS)
Druh vystúpenia: Vystúpenie v rozprave

156. Ďakujem veľmi pekne. Tiež by som sa rád pripojil k podpore vlastne povzbudivým slovom tohto zákona, zákonu. O čo ide. Máme rovnakých známych, pretože polovičku toho, čo som chcel povedať ja vo svojej rozprave, ste uviedli vy a skúsim doplniť teda ešte nejaké informácie možno aj z praxe a možno aj z tých štatistík, o ktorých hovoril Marek. Je to naozaj 51 ľudských životov za ten rok 2022. Marek spomínal len rok 2022, treba však spomenúť aj roky 2021, 2020 a tak ďalej a tak ďalej, až do roku 2017 a tých defibrilátorov je viac ako 2 500 momentálne a, bohužiaľ, len za rok 2022 bola a je vedená štatistika, ktorá vlastne vedela takto vystopovať týchto pacientov, ktorí prežili vďaka týmto defikom ako hovoria lekári, že Marek. Dokázali vystopovať týchto 51 životov. Je úplne logické, že ak by takáto podrobná štatistika bola aj za roky 2021, 2020 a tak ďalej, tak tých zachránených životov by bolo ďaleko viac. Podľa mňa sa bavíme o stovkách. Možno do 200 povedzme životov. To všetko vlastne na počte tých 2 500 defibrilátorov, ktoré dneska sú zavedené, pri sume, o tom hovorila Mária, 2 000 eur za jeden defibrilátor, sa bavíme o nejakej investícii 4,6, 7, 8 milióna eur, to znamená za necelých 5 milióna eur je tu zachránených povedzme do 200 ľudských životov, čo je predpokladám návratnosť, ktorá nemá páru v rámci nejakých zdravotníckych opatrení. Chcem ešte jednu vec k tomuto povedať dôležitú, že v zásade to, že tých 2 500, 2 500 aedečiek dneska funguje, je veľkou zásluhou toho operačného strediska, ktoré vlastne tieto aedečka buduje z vlastných zdrojov, resp. sponzorsky a tak ďalej, a teda keď sa bavíme o tom, že by malo vzniknúť ďalších 2 000 alebo teda viac ako 2 000 miest pre AED, tak vlastne hovoríme, že väčšinu tých miest sme už postavili, resp. zásluhou tohto operačného strediska väčšina tých miest už existuje a budú dopĺňané ďalšie, a teda musíme povedať, že aj mne sa zdá, že štát by v tomto mal tú podporu nájsť keď nejaký, nejaké, pár ľudí, ktorí oslovili vo svojom voľnom čase rôzne spoločnosti, získali peniaze, dokázalo vlastne viac ako 2 500 aedečiek umiestniť, tak musí byť v moci štátu, aby to dokázal podporiť aj pri zvyšnej dve tisícke. A snáď možno ešte pre mňa, keď som tento zákon riešil, čo bolo dôležité, si vlastne v tej praxi predstaviť, tak pre ilustráciu uvediem niekoľko príkladov ohľadom fungovania týchto verejných dostupných aedečiek, dnes to funguje tak, že v obciach je verejné AED umiestnené spravidla na obecnom úrade či kostole, čiže miesta, kde sa zdržuje dosť ľudí, resp. v týchto malých obciach v zásade každý vie, kde ten AED prístroj vie nájsť, preto je to veľmi efektívne riešenie, keď dôjde k takejto zástave nečakať na sanitku, ktorá má dojazd 15, vieme, že to býva dlhšie, ale behom pár minút v rámci takejto nejakej malej obce sa ten AED prístroj dá nájsť, použiť, dodať na miesto. Tieto aedečká majú ale teda veľký význam aj v mestách, kde teda je to prostredie trošku anonymizované, to znamená, že už to nie je každý človek, ktorý vie, kde to aedečko je. Ja som z Popradu a nie úplne viem, kde všetky aedečká sú, v každom prípade v mestách to momentálne funguje tak, že napríklad o tom vedia mestskí policajti, to znamená, že keď sa dovolám na 112 na KOZ-ku, tak dokážu ma prepojiť, resp. dokážu dať vedieť mestským policajtom, ktorí buď to zariadenie majú u seba dokonca v aute, alebo vedia, kde to zariadenie je fyzicky dostupné a vedia ho privolať. Takže toto je napríklad fungovanie vo veľkých mestách, a teda to, čo povedal aj Marek, áno, je to tak, že vlastne pre úspešné fungovanie tohto projektu je naozaj veľmi dôležité, aby niekto spravoval tú databázu všetkých týchto aedečiek a v tejto chvíli je to operačné stredisko, a tak bol spomenutý ten zákon, ktorý túto úlohu zveruje aj oficiálne tomuto operačnému stredisku, tak prešiel do druhého čítania. Toľko možno k tým ukážkam z praxe. Ešte poviem také výhrady, ktoré máme k tomuto zákonu, po tom, čo som teda povedal, že ja teda osobne budem odporúčať, aby sme ako poslanecký klub SaS hlasovali za, tak okrem toho, že teda pre úspešné fungovanie tohto projektu je dôležité tá databáza, je dôležité vytipovanie tých miest a je dôležité, aby to tie obce chceli, tak je naozaj dôležité aj financovanie či kontrola, alebo sankcionovanie týchto, tejto povinnosti, ktorá vzniká pre obce. Je treba naozaj povedať, že v tomto volebnom období sme na obce uvalili už množstvo tých povinností, ktoré majú možno nad rámec svojich bežných rozpočtov, aj v súvislosti s covidom, aj v súvislosti s vojnou na Ukrajine a tak ďalej, to znamená, že pre nás je naozaj dôležité a to teda nielen z pohľadu tej sumy, lebo naozaj sa nebavíme o veľkej sume, ale keď si predstavím, že som obec, ktorá v tom návrhu dneska vlastne, ja nehovorím, odkiaľ tie peniaze má zobrať a áno, je to 2 000 eur, ale ktoré ani, ktorú nejdem kontrolovať povedzme, čo sa stane, ak to tam ten AED prístroj do daného času nebude, zároveň ten zákon ani nehovorí o tom, že kto by túto kontrolu mal vykonávať, to znamená, toto sú ako keby nejaké tri veci zo systémového pohľadu, ktoré mi v tom zákone chýbajú, aby tá motivácia z pohľadu tých obcí samospráv mohla prijať túto logiku a túto filozofiu umiestňovania AED bez toho podľa mňa, aby sme tie obce na to nepresvedčili, tak to pôjde oveľa, oveľa ťažšie, to umiestňovanie súčasné je naozaj umiestňovanie pod gesciou vlastne starostov, primátorov, ktorí nejakým spôsobom afilujú s tou myšlienkou už teraz. Hej? Čiže pre systémové zabezpečenie z môjho pohľadu je naozaj dôležité, aby sme nejakým spôsobom zabezpečili zdroj financovania, aby sme zabezpečili potom nejakú, nazvem to vymáhateľnosť tohto opatrenia a aby sme zabezpečili kontrolu, ale zase aby to nezostalo na tom, že idem vás sankcionovať, idem vás kontrolovať, ale bez toho, aby som povedal, že odkiaľ na to môžte zobrať peniaze. Už tu zaznelo od Milana Vetráka jeden z nápadov, možno existujú nejaké ďalšie, či to už má byť, ja neviem, vyčlenené z rozpočtu štátneho alebo to môžu preplácať zdravotné poisťovne, hej, s otáznikom, v každom prípade toto sú oblasti, ktoré teda dávam do pozornosti na zváženie doplniť do druhého čítania tak, aby sme vlastne vedeli ten zákon podporiť a nielen v prvom, ale aj v druhom a hovorím znova, že ja považujem tento zákon za dobrý, za dôležitý a ak by bola akákoľvek potrebná pomoc, Marián, hovorili sme o tom zákone. Rád priložím ruku k dielu aj doplnením týchto ďalších častí. Ďakujem veľmi pekne.